### NN 40/2025 (7.3.2025.), Zakon o izmjenama Zakona o posebnim pravima iz mirovinskog osiguranja zaposlenika na poslovima razminiranja

HRVATSKI SABOR

546

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA ZAKONA O POSEBNIM PRAVIMA IZ MIROVINSKOG OSIGURANJA ZAPOSLENIKA NA POSLOVIMA RAZMINIRANJA

Proglašavam Zakon o izmjenama Zakona o posebnim pravima iz mirovinskog osiguranja zaposlenika na poslovima razminiranja, koji je Hrvatski sabor donio na sjednici 21. veljače 2025.

Klasa: 011-02/25-02/20
 Urbroj: 71-10-01/1-25-2
 Zagreb, 28. veljače 2025.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA ZAKONA O POSEBNIM PRAVIMA IZ MIROVINSKOG OSIGURANJA ZAPOSLENIKA NA POSLOVIMA RAZMINIRANJA

Članak 1.

U Zakonu o posebnim pravima iz mirovinskog osiguranja zaposlenika na poslovima razminiranja (»Narodne novine«, br. 153/05. i 152/08.) članak 1. stavak 2. mijenja se i glasi:

»Zaposlenici na poslovima razminiranja, u smislu ovoga Zakona, su pirotehničari koji neposredno obavljaju poslove razminiranja i poslove tehničkog izvida, voditelji radilišta koji neposredno obavljaju poslove rukovođenja radilištima i pomoćni djelatnici koji neposredno obavljaju pomoćne poslove u razminiranju, zaposleni u trgovačkim društvima, kod obrtnika, u Ministarstvu obrane i Ministarstvu unutarnjih poslova te pirotehnički nadzornici, pirotehnički nadglednici i inspektori Ministarstva unutarnjih poslova koji obavljaju poslove kontrole kvalitete i inspekcijskog nadzora nad obavljanjem poslova razminiranja.«.

Članak 2.

U članku 2. stavku 1. riječi: »pretraživanja, razminiranja, nadzora ili tehničkog izvida u trgovačkom društvu, kod obrtnika, u Ministarstvu obrane, Ministarstvu unutarnjih poslova ili Hrvatskom centru za razminiranje« zamjenjuju se riječima: »iz članka 1. stavka 2. ovoga Zakona u trgovačkim društvima, kod obrtnika, u Ministarstvu obrane i Ministarstvu unutarnjih poslova.«.

U stavku 2. riječi: »pretraživanja, razminiranja, nadzora ili tehničkog izvida« zamjenjuju se riječima: »iz članka 1. stavka 2. ovoga Zakona«.

PRIJELAZNA I ZAVRŠNA ODREDBA

Članak 3.

Zahtjevi voditelja radilišta i pomoćnih djelatnika iz članka 1. ovoga Zakona za priznanje prava na mirovinu u povodu kojih do stupanja na snagu ovoga Zakona nije donijeto izvršno rješenje, riješit će se prema ovom Zakonu, ako je to za osiguranika povoljnije.

Zatečenim voditeljima radilišta i pomoćnim djelatnicima iz članka 1. ovoga Zakona, kojima je do dana stupanja na snagu ovoga Zakona određena mirovina prema Zakonu o mirovinskom osiguranju (»Narodne novine«, br. 157/13., 151/14., 33/15., 93/15., 120/16., 18/18., 62/18., 115/18., 102/19., 84/21. i 119/22.), Hrvatski zavod za mirovinsko osiguranje će, po službenoj dužnosti i ako je to za korisnika povoljnije, najkasnije u roku od tri mjeseca od dana stupanja na snagu ovoga Zakona, odrediti mirovinu prema odredbama Zakona o posebnim pravima iz mirovinskog osiguranja zaposlenika na poslovima razminiranja (»Narodne novine«, br. 153/05. i 152/08.).

Članak 4.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/24-01/122
 Zagreb, 21. veljače 2025.

HRVATSKI SABOR

Predsjednik
 Hrvatskoga sabora
 Gordan Jandroković, v. r.